Складаецца ўражанне, што ў цяперашняй міністаркі інфармацыі Ліліі Ананіч маецца адчуванне зайздрасці да бяззменнай ад 1996 года кіраўнічкі Цэнтральнай камісіі па выбарах і правядзенні рэспубліканскіх рэферэндумаў Лідзіі Ярмошынай. Апошняя пані шматкроць заяўляла, што з’яўляецца “чалавекам каманды прэзідэнта”, і амаль дваццаць год даказвае свае словы: ніводныя “выбары” ці плебісцыты, зладжаныя ЦВК пад старшыняваннем Ярмошынай, не былі прызнаныя айчыннай дэмакратычнай грамадскасцю ды міжнароджнай супольнасцю. Таму і дагэтуль Ярмошына вымушана адмовіцца ад сваёй мары пашпацыраваць па Парыжы з томікам Хэмінгуэя, бо ёй забаронены ўезд на тэрыторыю Еўрапейскага Саюза. А прэзідэнт застаецца на сваім месцы, і парламент самы што ні на ёсць лаяльны да кіраўніка дзяржавы. Асабліва апошнія некалькі скліканняў. Тым не менш, вядомая “баршчаварка” будзе ачольваць Цэнтрвыбаркам і падчас наступнай электаральнай кампаніі.